Bolid străpuns de balustrada metalică, pe autostrada A1. Șoferul, care circula spre Arad, a scăpat teafăr și nevătămat
Accident cumplit, seara trecută, pe autostrada A1 din judeţul Timiş, unde o maşină a intrat cu viteză în bara de protecție de pe marginea drumului. Impactul a fost atât de violent, încât balustrada metalică a străpuns pur şi simplu autoturismul. Doar o minune a făcut ca şoferul să scape teafăr şi nevătămat.
Reprezentanții Direcției Regionale de Drumuri şi Poduri (DRDP) Timișoara au anunțat accidentul pe Facebook, seara trecută, puțin înainte de ora 19.00: "Accident autostrada #A1 km 495+700 Giarmata, sensul de mers spre Arad. Se circulă doar pe banda 2 până la ora 21, estimativ".
Șoferul a scăpat teafăr și nevătămat
În urma impactului, mașina a fost efectiv străpunsă de parapete.
Potrivit opiniatimisoarei.ro, șoferul era singur în autoturism și a scăpat ca prin minune, teafăr și nevătămat. Un echipaj medical a intervenit la fața locului, pentru a-i acorda primul ajutor, însă omul a refuzat să fie transportat la spital.